Ийв
Ийв Джихан Джефърс (Eve Jihan Jeffers, р. 10 ноември 1978 г. във Филаделфия, Пенсилвания, САЩ), по-известна само като Ийв (англ. Eve), е американска певица с изяви в областта на рапа и киното. Работи за звукозаписната компания „Афтърмат“. В гимназията се подвизава под прозвището Генгста и е член на момичешката група Ийджипт, но по-късно започва солова кариера под името Ийв оф дистракшън. Има връзка с Теодорин Нгуема Обианг, който е син на диктатора в Екваториална Гвинея.

Кариера 
След като работи известно време като стриптизьорка, Ийв се завръща на музикалното поприще с подкрепата на рапъра Мейс. Тя записва песента „Eve of Destruction“, която е избрана за музиката към филма „Булуърт“ (1998) на Уорън Бийти. Нейната звукозаписна компания има финансови проблеми и скоро Ийв остава без звукозаписен договор. Тя обаче се сприятелява с Ди-Ем-Екс и участва в ремикс на неговия хитсингъл „Ruff Ryders Anthem“ от платинения му дебютен албум „It's Dark and Hell is Hot“, както и в други компилации на звукозаписната компания „Ръф Райдърс“. Нейният първи сингъл „What Ya Want“ с участието на Нокио от групата „Дрю Хил“ скоро става хит и след съвместна работа на Ийв с Руутс, Блекстрийт и Джанет Джаксън, почитателите ѝ се увеличават. Дебютният албум „Let There Be Eve...Ruff Ryders First Lady“ има голям успех и едва за втори път хип-хоп албум на певица достига до първото място в класацията Билборд 200 (първата е Фокси Браун).

Последвалият албум „Scorpion“ излиза през 2001 г. и първият сингъл „Who's That Girl“ донася световна слава на Ийв. Вторият сингъл „Let Me Blow Ya Mind“ с Гуен Стефани от „Ноу Даут“ става хит в поп музиката и достига втора позиция в класацията Билборд горещи 100. Песента печели награда „Грами“ за най-добро сътрудничество с рап изпълнител, а „Scorpion“ става платинен.

Третият албум „Eve-Olution“ излиза през лятото на 2002 г. и достига 6-о място в класацията на „Билборд“. Първият сингъл от албума „Gangsta Lovin'“ с Алиша Кийс се изкачва до 2-ра позиция. Вторият и последен сингъл „Satisfaction“ няма голям успех. Ийв приключва годината с договор с „Юнайтед Парамаунт Нетуърк“ за роля в сериал за модна дизайнерка, озаглавен „Ийв“, и с участие в сингъла на Мери Джей Блайдж „Not Today“.

През 2005 г. певицата участва в хита на Гуен Стефани „Rich Girl“, който достига 7-о място в „Билборд горещи 100“ през март 2005 г. През същата година тя участва в ремикс на сингъла на Амери „1 Thing“ от музиката към филма „Хич“.

Сега Ийв работи върху четвъртия си албум за звукозаписните компании „Афтърмат Ентъртейнмънт“ и „Фул Сърфис“ (все още има договор с „Ръф Райдърс“ и с тяхната мениджърска компания). Плочата вероятно ще включва изпълнения на Доктор Дре, Суис Бийтс и Скот Сторч, както и гост-изпълнения на Ти-Ай, Адам Лавин от „Марун Файв“ и Шакира.

Ийв участва в „Трите хикса“ (2002) с Вин Дизел, в „Бръснарницата“ (2002) и „Бръснарницата 2“ (2004) с Айс Кюб, в „Купон на открито“ (2004) с Куийн Латифа и Меган Гуд и в „Дърводелецът“ (2004) с Кевин Бейкън.

Дискография

Албуми 
 „Ruff Ryders' First Lady“ (1999) 1-во място в САЩ (два платинени)
 „Scorpion“ (2001) 4-то място в САЩ (платинен)
 „Eve-Olution“ (2002) 6-о място в САЩ (златен)

Сингли

Гост-участия

Награди 
 Спечелени награди „Грами“: 2
 Номинации за награди „Грами“: 5

Външни препратки 
 

Американски музикални продуценти
Американски телевизионни водещи
Американски музиканти феминисти
Американски хип-хоп музиканти
Афроамерикански актриси
Американски актриси
Носители на награда „Грами“
Родени във Филаделфия